CELEX: 52018PC0318
Language: et
Date: 2018-05-25
Title: Ettepanek: NÕUKOGU RAKENDUSOTSUS määruse (EL) 2017/1939 (millega rakendatakse tõhustatud koostööd Euroopa Prokuratuuri asutamisel) artikli 14 lõikega 3 ette nähtud valikukomisjoni tööeeskirjade kohta

EUROOPA KOMISJON
            Brüssel,25.5.2018
            COM(2018) 318 final
            2018/0163(NLE)
            Ettepanek:
            NÕUKOGU RAKENDUSOTSUS
            määruse (EL) 2017/1939 (millega rakendatakse tõhustatud koostööd Euroopa Prokuratuuri asutamisel) artikli 14 lõikega 3 ette nähtud valikukomisjoni tööeeskirjade kohta
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Nõukogu määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel, võeti vastu 12. oktoobril 2017 ja see jõustus 20. novembril 2017. Vastavalt selle artiklile 20 vastutab komisjon Euroopa Prokuratuuri asutamise ja esialgse haldustegevuse eest selle ajani, kuni Euroopa Prokuratuur on ise suuteline oma eelarvet täitma. Komisjon teeb kõik vajaliku Euroopa Prokuratuuri kiireks asutamiseks. Kooskõlas määruse artikliga 120 on komisjon seadnud eesmärgiks käivitada Euroopa Prokuratuuri 2020. aasta lõpuks, pärast kolmeaastast ettevalmistusperioodi.
               
               
                  Euroopa Prokuratuuri töölehakkamise üks peamisi eeltingimusi on töötajate, eelkõige Euroopa peaprokuröri ja Euroopa prokuröride valimine ja ametisse nimetamine. Euroopa Prokuratuuri Euroopa peaprokuröri ja Euroopa prokuröride valiku küsimuses on määruse (EL) 2017/1939 artikli 14 lõikega 3 ette nähtud, et nõukogu kehtestab valikukomisjoni tööeeskirjad ja võtab komisjoni ettepaneku põhjal vastu valikukomisjoni liikmete nimetamise otsuse. Seda silmas pidades esitab komisjon nõukogu rakendusotsuse ettepaneku, mille lisas on esitatud valikukomisjoni tööeeskirjad.
               
               
                  Valikukomisjoni peamine ülesanne on koostada Euroopa peaprokuröri kohale sobivate kandidaatide nimekiri, enne kui Euroopa Parlament ja nõukogu ta ametisse nimetavad, ning esitada põhjendatud arvamus Euroopa prokuröri kandidaatide kvalifikatsiooni kohta, enne kui nõukogu nad ametisse nimetab. Komisjoni tööeeskirjade ettepaneku eesmärk on tagada, et valikukomisjon saab oma ülesandeid täita nii tõhusalt kui võimalik. Seda silmas pidades on lisaga ette nähtud valikukomisjoni ülesanded, koosseis, sekretariaadi ülesanded ja otsuste tegemise kord, samuti kandidaatide pingerea koostamine, finantssätted ning isikuandmete töötlemise ja valikukomisjoni keelte kasutamise kord.
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Euroopa Prokuratuuri loomine on ette nähtud ELi toimimise lepingu artikliga 86. Euroopa Prokuratuur on esimene liidu finantshuvisid kahjustavate kuritegude uurimise ja nende eest süüdistuse esitamise pädevusega ELi organ ning sellisena täiesti uus tegija Euroopa õigusmaastikul. Euroopa Prokuratuuri loomine peaks võimaldama järjekindlamalt ja tulemuslikumalt uurida ELi eelarvet kahjustavaid kuritegusid, mille tulemusel suureneb esitatud süüdistuste ja süüdimõistmiste arv ning saadakse tagasi rohkem pettuse tulemusel raisatud liidu vahendeid.
               
               
                  Esitades nõukogu rakendusotsuse ettepaneku, mille lisas on esitatud valikukomisjoni tööeeskirjad, täidab komisjon määruse (EL) 2017/1939 artikli 14 lõikest 3 tuleneva kohustuse. Ettepanek võimaldab alustada Euroopa Prokuratuuri Euroopa peaprokuröri ja Euroopa prokuröride valiku ja ametissenimetamise menetlust. Seega on ettepanek täielikult kooskõlas poliitikavaldkonnas praegu kehtivate õigusnormidega.
               
            
            
               •Kooskõla muude liidu tegevuspõhimõtetega
            
            
               
                  Käesolev algatus on kooskõlas liidu muude poliitikavaldkondade ja õigusaktidega, mille eesmärk on tugevdada liidu finantshuvide kaitset.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Ettepanek põhineb ELi toimimise lepingu artiklil 291 koostoimes nõukogu määruse (EL) 2017/1939 artikli 14 lõikega 3 ja artikli 16 lõikega 2.
               
            
            
               •Subsidiaarsus (ainupädevusse mittekuuluva valdkonna puhul)
            
            
               
                  Vastavalt nõukogu määruse (EL) 2017/1939 artikli 14 lõikele 3 peab komisjon esitama valikukomisjoni tööeeskirjade ettepaneku. Käesoleval ettepanekul on oluline roll selles, et valikukomisjon saaks tõhusalt täita oma ülesandeid Euroopa Prokuratuuri Euroopa peaprokuröri ja Euroopa prokuröride valimisel ja ametisse nimetamisel.
               
            
            
               •Proportsionaalsus
            
            
               
                  Käesolev ettepanek ei lähe kaugemale sellest, mis on vajalik kavandatud eesmärkide saavutamiseks, ning on seega proportsionaalsuse põhimõttega kooskõlas. Käesolev ettepanek on otseselt seotud nõukogu määruse (EL) 2017/1939 jõustumisega ja on oluline Euroopa Prokuratuuri kiireks loomiseks.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
         
         
            
               
                  Võttes arvesse käesoleva ettepaneku kitsast suunitlust ja seda, et ettepanek on mõeldud komisjonile nõukogu määruse 2017/1939 artikli 14 lõikega 3 pandud kohustuse täitmiseks, ei ole järelhindamist, konsultatsioone sidusrühmadega ega mõjuhindamist läbi viidud.
               
            
            
               4.MÕJU EELARVELE
            
            
               
                  Käesoleva ettepaneku lisa VIII punkti kohaselt hüvitatakse kulud ja makstakse päevaraha kooskõlas nõukogu määruse (EL) 2016/300 artikliga 9 nendele komitee liikmetele, kes peavad ametikohustuste täitmiseks oma elukohast mujale reisima. Vastavad kulud kannab nõukogu.
               
               
                  Komisjon pakub valikukomisjonile sekretariaaditeenuseid ja tema tööks vajalikku haldustuge. Need ülesanded ei mõjuta eelarvet.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  Võttes arvesse meetme laadi, puudub vajadus rakenduskava järele.
               
            
            
               •Selgitavad dokumendid (direktiivi puhul)
            
            
               
                  Ettepanek ei nõua ülevõtmist selgitavaid dokumente.
               
            
            
               •Ettepaneku sätete üksikasjalik selgitus
            
            
               I punktis esitatakse valikukomisjoni ülesanded, mis on kooskõlas nõukogu määruse (EL) 2017/1939 artikli 14 lõikega 3 ja artikli 16 lõikega 2.
            
            
               II punktis käsitletakse valikukomisjoni koosseisu ja selle liikmete ametiaega. Vastavalt nõukogu määruse (EL) 2017/1939 artikli 14 lõikele 3 koosneb valikukomisjon Euroopa Kohtu ja kontrollikoja endistest liikmetest, liikmesriikide endistest Eurojusti liikmetest, riikide kõrgemate kohtute endistest liikmetest, kõrgel ametikohal olnud prokuröridest ning tunnustatud ja pädevatest juristidest. Selle punkti kohaselt peab valikukomisjoni liige ametisse nimetamise ajal vastama vähemalt ühele neist kriteeriumitest. II punktis sätestatakse veel, et valikukomisjoni liikmed nimetab nõukogu neljaks aastaks. Samas punktis sätestatakse ka enne ametiaja lõppu lahkuvate liikmete asendamise kord.
            
            
               III punktis nähakse ette normid valikukomisjoni esimehe ja sekretariaadi kohta. Selle punkti kohaselt osutab valikukomisjonile sekretariaaditeenuseid komisjon. Lisaks nähakse selles ette sekretariaadi ülesanded.
            
            
               IV punktiga nähakse ette valikukomisjoni arutelude pidamise kord.
            
            
               V punkti kohaselt edastatakse Euroopa peaprokuröri ametikohale kandideerimisavaldused ja Euroopa prokuröride ametikohale esitatud kandidaatide dokumendid valikukomisjonile. Lisaks sellele nähakse V punktiga ette, et valikukomisjon võib paluda kandidaatidel või kandidaate esitanud liikmesriikide ametiasutustel esitada lisateavet.
            
            
               VI punktiga nähakse ette Euroopa peaprokuröri ja Euroopa prokuröride ametisse nimetamise kord. Euroopa peaprokuröri puhul vaatab valikukomisjon avaldused läbi, et selgitada välja, kas need vastavad määruse (EL) 2017/1939 artikli 14 lõikes 2 sätestatud ja konkursiteates täpsustatud nõuetele. Valikukomisjon koostab nõuetele vastavatest kandidaatidest pingerea ja kuulab ära piisava arvu kandidaate pingerea algusest. Kandidaate, kes ei vasta esitatud nõuetele või keda valikukomisjon ärakuulamisele ei kutsu, teavitatakse selle põhjustest. Sama punkti kohaselt vaatab valikukomisjon läbi selle, kas esitatud Euroopa prokuröride kandidaadid vastavad nõukogu määruse (EL) nr 2017/1939 artikli 16 lõikes 1 sätestatud nõuetele, ja kuulab nad ära.
            
            
               VII punkti kohaselt koostab valikukomisjon kolmest kuni viiest Euroopa prokuröri ametikohale kandideerijast koosneva nimekirja, mis esitatakse Euroopa Parlamendile ja nõukogule. Selles punktis järgitakse VI punktis sätestatud korda. Väljavalitud kandidaatide nimekirjast välja jäänud kandidaatidele teatatakse selle põhjused ning nad võivad esitada nõukogule personalieeskirjade artikli 90 lõike 2 alusel kaebuse. Kuigi valikukomisjon koostab kandidaatide pingerea lähtuvalt nende kvalifikatsioonist ja kogemustest, ei ole see Euroopa Parlamendile ega nõukogule siduv. Mis puudutab Euroopa prokuröre, siis valikukomisjon koostab arvamuse selle kohta, kas kandidaat sobib täitma Euroopa prokuröri ülesanded, ning teatab selgesõnaliselt, kas kandidaat vastab määruse (EL) 2017/1939 artikli 16 lõikes 1 sätestatud tingimustele või mitte. Kuigi valikukomisjon koostab kandidaatide pingerea lähtuvalt nende kvalifikatsioonist ja kogemustest, ei ole see nõukogule siduv. Selles punktis sätestatakse ka normid juhuks, kui Euroopa prokuröri kandidaat ei vasta tingimustele.
            
            
               VIII punktis esitatakse finantssätted. Valikukomisjoni liikmetele, kes peavad ülesannete täitmiseks oma elukohast mujale reisima, hüvitatakse kulud ja makstakse päevaraha vastavalt nõukogu määruse (EL) nr 2016/300 artiklile 9. Need kulud kannab nõukogu.
            
            
               IX punkti kohaselt töötleb valikukomisjon oma tegevuse käigus isikuandmeid komisjoni vastutusel kooskõlas määrusega (EÜ) nr 45/2001. Sama punktiga tagatakse, et valikukomisjoni poolse teabe töötlemise turvalisuse ja teabele juurdepääsu suhtes kehtivad samad normid, mida kohaldatakse komisjoni suhtes.
            
            
               Punktiga X nähakse ette valikukomisjoni keelekasutuse kord ning sätestatakse, et oma arutelude keelekasutuse korra määrab kindlaks valikukomisjon ise esimehe ettepaneku alusel.
            
         
         
            
            
               2018/0163 (NLE)
            
            
               Ettepanek:
            
            
               NÕUKOGU RAKENDUSOTSUS
            
            
               määruse (EL) 2017/1939 (millega rakendatakse tõhustatud koostööd Euroopa Prokuratuuri asutamisel) artikli 14 lõikega 3 ette nähtud valikukomisjoni tööeeskirjade kohta
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut,
            
            
               võttes arvesse nõukogu 12. oktoobri 2017. aasta määrust (EL) 2017/1939, millega rakendatakse tõhustatud koostööd Euroopa Prokuratuuri asutamisel, eriti selle artikli 14 lõiget 3,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Määruses (EL) 2017/1939 on sätestatud, et Euroopa Parlament ja nõukogu nimetavad Euroopa peaprokuröri ühisel kokkuleppel sobivate kandidaatide nimekirjast, mille koostab valikukomisjon, mis koosneb Euroopa Kohtu ja kontrollikoja endistest liikmetest, Eurojusti endistest siseriiklikest liikmetest, riikide kõrgemate kohtute liikmetest, kõrgel ametikohal olnud prokuröridest, tunnustatud ja pädevatest juristidest ning ühest Euroopa Parlamendi esitatud liikmest.
            
            
               (2)Määruses (EL) 2017/1939 on ka sätestatud, et pärast valikukomisjoni põhjendustega arvamuse kättesaamist nimetab nõukogu iga Euroopa prokuröri ametisse iga liikmesriigi esitatud kolme kandidaadi seast.
            
            
               (3)Euroopa peaprokuröri ja Euroopa prokuröride valimise menetlusel on eriti oluline roll määruse (EL) 2017/1939 artikliga 6 ettenähtud Euroopa Prokuratuuri sõltumatuse tagamisel.
            
            
               (4)Valikukomisjoni tegevust käsitlevad normid peaksid tagama, et ka valikukomisjonil endal on oma töö tegemiseks vajalik sõltumatus ja erapooletus.
            
            
               (5)Seetõttu tuleks kehtestada valikukomisjoni tööeeskirjad,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Määruse (EL) 2017/1939 artikli 14 lõikega 3 ette nähtud valikukomisjoni tööeeskirjad on esitatud käesoleva otsuse lisas.
            
            
               Artikkel 2
            
            
               Käesolev otsus jõustub sellele allakirjutamisel.
            
         
         
            
               Artikkel 3
            
            
               Käesolev otsus on adresseeritud liikmesriikidele.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
      
    ---documentbreak--- 
      
         
               EUROOPA KOMISJON
            Brüssel,25.5.2018
            COM(2018) 318 final
            LISA
            järgmise dokumendi juurde:
            Ettepanek: Nõukogu rakendusotsus
            määruse (EL) 2017/1939 (millega rakendatakse tõhustatud koostööd Euroopa Prokuratuuri asutamisel) artikli 14 lõikega 3 ette nähtud valikukomisjoni tööeeskirjade kohta
            
               
         
         
            
               LISA
            
            
               I. Ülesanne
            
            
               Valikukomisjon koostab Euroopa peaprokuröri kohale sobivate kandidaatide nimekirja vastavalt määruse (EL) 2017/1939 artikli 14 lõikele 3
                  1
               . Valikukomisjon esitab ka põhjendustega arvamuse Euroopa prokuröri ametikoha kandidaatide sobilikkuse kohta vastavalt määruse (EL) 2017/1939 artikli 16 lõikele 2 enne nende ametissenimetamist esimesel juhul Euroopa Parlamendi ja nõukogu ning teisel juhul nõukogu poolt.
            
            
               II. Koosseis ja ametiaeg
            
            
               Valikukomisjon koosneb kaheteistkümnest isikust, kes oma nimetamise ajal on Euroopa Kohtu või kontrollikoja endised liikmed, endised liikmesriikide nimetatud Eurojusti liikmed, riikide kõrgemate kohtute liikmed, kõrgel ametikohal olnud prokurörid või tunnustatud ja pädevad juristid. Valikukomisjoni liige peab ametisse nimetamise ajal vastama vähemalt ühele neist kriteeriumitest.
            
            
               Valikukomisjoni liikmed ja asendusliikmed nimetab nõukogu komisjoni ettepaneku põhjal neljaks aastaks. Ühe valikukomisjoni liikme kandidatuuri esitab Euroopa Parlament. Liige, kes asendab valikukomisjoni liiget, kelle ametiaeg lõpeb enne nimetatud tähtaja lõppu, nimetatakse ametisse viimase ülejäänud ametiajaks. Valikukomisjoni liikme ametiaega võib pikendada ühe korra.
            
            
               III. Esimees ja sekretariaat
            
            
               Valikukomisjoni liikmed valivad häälteenamusega ühe liikme komisjoni esimeheks. Sekretariaaditeenuseid osutab valikukomisjonile komisjon, kes tagab valikukomisjonile tööks vajaliku haldusabi, sealhulgas dokumentide tõlkimise. Sekretariaat edastab Euroopa Parlamendile ja nõukogule sobivate Euroopa peaprokuröri kandidaatide nimekirja ning nõukogule põhjendustega arvamuse iga kandidaadi vastavuse kohta Euroopa prokuröri kvalifikatsiooninõuetele.
            
            
               IV. Arutelud ja kvoorum
            
            
               Valikukomisjoni arutelud on konfidentsiaalsed ja kinnised. Komisjon on otsustusvõimeline, kui koosolekul osaleb vähemalt üheksa liiget.
            
            
               Valikukomisjoni otsused võetakse vastu konsensuse alusel. Kui aga liige palub hääletada, võetakse otsus vastu kohalviibivate liikmete lihthäälteenamusega. Häälte võrdse jagunemise korral otsustab esimehe hääl.
            
            
               V. Valikukomisjoni poole pöördumine ja täiendava teabe taotlemine
            
            
               Sekretariaat saadab Euroopa peaprokuröri ametikoha kandidaatide avaldused valikukomisjoni esimehele kohe, kui need laekuvad. Sama tehakse ka Euroopa prokuröri ametikohale esitatud kandidaatide dokumentidega, sealhulgas liikmesriikide esitatud saatedokumentidega.
            
            
               Valikukomisjon võib paluda kandidaatidel ja Euroopa prokuröri ametikoha kandidaatide puhul kandidaadi esitanud liikmesriigi ametiasutustel esitada täiendavat teavet ja muud materjali, mida valikukomisjon peab oma arutelude jaoks vajalikuks.
            
            
               VI. Läbivaatamine ja ärakuulamine
            
            
               1. Euroopa peaprokuröri ametisse nimetamise kord
            
            
               Pärast kandidaatide avalduste laekumist vaatab valikukomisjon need läbi, et selgitada välja, kas need vastavad määruse (EL) 2017/1939 artikli 14 lõikes 2 sätestatud ja konkursiteates täpsustatud nõuetele. Nõuetele mittevastavad kandidaadid kõrvaldatakse konkursilt. Valikukomisjon koostab kandidaatide pingerea vastavalt sellele, kuidas nad vastavad kvalifikatsiooni- ja töökogemuse nõuetele. See tehakse kindlaks dokumentide ja teabe alusel, mis esitatakse avalduses või vastusena V reegli kohasele päringule. Valikukomisjon kuulab ära nii palju kandidaate pingerea algusest, kui on vaja VII reegli kohase nimekirja koostamiseks. Ärakuulamine toimub ärakuulatava kohalolekul.
            
            
               Kandidaate, kes ei vasta esitatud nõuetele või keda valikukomisjon ärakuulamisele ei kutsu, teavitatakse selle põhjustest. Kandidaat võib sellisele otsusele vastata, esitades põhjendused, miks ta ei ole valikukomisjoni otsusega nõus. Seejärel vaatab valikukomisjon kandidaadi avalduse uuesti läbi ja esitab talle oma järeldused kirjalikult. Valikumenetlusest väljajäetud kandidaadid võivad esitada nõukogule personalieeskirjade artikli 90 lõike 2 alusel kaebuse.
            
            
               2. Euroopa prokuröride ametisse nimetamise kord
            
         
         
            
               Pärast kandidaatide esitamist vaatab valikukomisjon läbi selle, kas kandidaadid vastavad määruse (EL) 2017/1939 artikli 16 lõikes 1 sätestatud nõuetele. Valikukomisjon kuulab esitatud kandidaadid ära. Ärakuulamine toimub ärakuulatava kohalolekul.
            
            
               VII. Järeldused ja põhjendamine
            
            
               1. Euroopa peaprokurör
            
            
               Valikukomisjon koostab läbivaatamise ja ärakuulamise käigus tehtud tähelepanekute põhjal kolmest kuni viiest väljavalitud kandidaadist nimekirja, mis esitatakse Euroopa Parlamendile ja nõukogule. Valikukomisjon esitab ka põhjendused kandidaatide kandmise kohta väljavalitud kandidaatide nimekirja. Kandidaate, keda väljavalitud kandidaatide nimekirja ei kantud, teavitatakse selle põhjustest.
            
            
               Valikukomisjon koostab kandidaatide kvalifikatsiooni ja kogemuste alusel kandidaatidest pingerea. Pingerida kajastab valikukomisjoni eelistusi ja see ei ole Euroopa Parlamendile ega nõukogule siduv. Valikukomisjoni väljavalitud kandidaatide nimekirjast välja jäänud kandidaadid võivad esitada nõukogule kaebuse personalieeskirjade artikli 90 lõike 2 alusel.
            
            
               2. Euroopa prokurörid
            
            
               Läbivaatamise ja ärakuulamise tulemusel tehtud tähelepanekute põhjal sõnastab valikukomisjon arvamuse selle kohta, kas kandidaat kvalifitseerub täitma Euroopa prokuröri ülesandeid, ning teatab selgesõnaliselt, kas kandidaat vastab määruse (EL) 2017/1939 artikli 16 lõikes 1 sätestatud tingimustele või mitte. Valikukomisjon põhjendab oma arvamust. 
            
            
               Juhul kui esitatud kandidaadid ei vasta määruse (EL) 2017/1939 artikli 16 lõikes 1 sätestatud tingimustele, palub valikukomisjon oma sekretariaadi kaudu asjaomasel liikmesriigil esitada vastava arvu uusi kandidaate. 
            
            
               Valikukomisjon lähtub kandidaatide pingerea koostamisel nende kvalifikatsioonist ja kogemustest. Pingerida kajastab valikukomisjoni eelistusi ja see ei ole nõukogule siduv.
            
            
               VIII. Finantssätted
            
            
               Valikukomisjoni liikmetele, kes peavad ametiülesannete täitmiseks oma elukohast mujale reisima, hüvitatakse kulud ja makstakse päevaraha vastavalt nõukogu määruse (EL) nr 2016/300
                  2
                artiklile 9.
            
            
               Vastavad kulud kannab nõukogu.
            
            
               IX. Isikuandmed
            
            
               Oma tegevuse käigus töötleb valikukomisjon isikuandmeid komisjoni vastutusel kooskõlas Euroopa Parlamendi ja nõukogu määrusega (EÜ) nr 45/2001
                  3
               . Valikukomisjoni poolse teabe töötlemise turvalisuse ja teabele juurdepääsu suhtes kehtivad samad normid, mida kohaldatakse komisjoni suhtes.
            
            
               X. Keelte kasutamine
            
            
               Valikukomisjon määrab esimehe ettepaneku põhjal kindlaks oma töökeele(d), võttes arvesse seda, millised keeli oskab kõige rohkem liikmeid.
            
         
         
            
                  
                     (1)
                  
                        Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1).
               
               
                  
                     (2)
                  
                        Nõukogu 29. veebruari 2016. aasta määrus (EL) 2016/300, millega määratakse kindlaks ELi kõrgete ametnike rahalised tasud (ELT L 58, 4.3.2016, lk 1).
               
               
                  
                     (3)
                  
                        Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).